**Αθήνα/Athens: 15/12/2017**

**Αρ. Πρωτ./Ref. Num.: 1793**

**ΠΡΟΣΚΛΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ**

**ΓΙΑ ΣΥΝΑΨΗ ΣΥΜΒΑΣΗΣ ΠΑΡΟΧΗΣ ΥΠΗΡΕΣΙΩΝ**

**ΣΤΑ ΠΛΑΙΣΙΑ ΤΟΥ ΠΡΟΓΡΑΜΜΑΤΟΣ ΔΙΑΣΥΝΟΡΙΑΚΗΣ ΣΥΝΕΡΓΑΣΙΑΣ INTERREG V-A GREECE-BULGARIA 2014-2020**

**ΓΙΑ ΤΗΝ ΠΡΑΞΗ**

**«Handicrafts and social economy: A driver for socially inclusive growth in the CB region” με ακρωνύμιο «SocialCrafts»**



Η Εθνική Συνομοσπονδία Ατόμων με Αναπηρία, Ε.Σ.Α.μεΑ. (Ν.Π.Ι.Δ.) στο πλαίσιο της Πράξης «**Handicrafts and social economy: A driver for socially inclusive growth in the CB region**[[1]](#footnote-1)» με ακρωνύμιο **«SocialCrafts» (Reg. No: 2091)** που υλοποιείται μέσω του προγράμματος διασυνοριακής συνεργασίας INTERREG V-A GREECE-BULGARIA 2014 – 2020 με τη συγχρηματοδότηση από το Ευρωπαϊκό Ταμείο Περιφερειακής Ανάπτυξης και από εθνικούς πόρους των χωρών που συμμετέχουν στο Πρόγραμμα, λαμβάνοντας υπόψη τις α) Σύμβαση Επιδότησης της Πράξης υπ’ αρ. Β2.9c.02/31.10.2017, (β) τo Σύμφωνο Συνεργασίας που υπογράφθηκε στις 26.10.2017 μεταξύ των Εταίρων της Πράξης, και (γ) την αριθμό 15/14-12-2017 απόφαση της Εκτελεστικής Γραμματείας, απευθύνει πρόσκληση εκδήλωσης ενδιαφέροντος για σύναψη σύμβασης παροχής υπηρεσιών.

**ΠΡΟΟΙΜΙΟ:**

Η Πράξη SocialCrafts στοχεύει στη βελτίωση της κοινωνικής και της εργασιακής ένταξης ευάλωτων ομάδων που ζουν στη διασυνοριακή περιοχή Ελλάδας-Βουλγαρίας, ιδιαίτερα των πλέον εκτεθειμένων στον αποκλεισμό. Για το σκοπό αυτό, οι εταίροι του έργου θα δημιουργήσουν ένα διασυνοριακό δίκτυο υπηρεσιών και εφαρμογών, ως ένα είδος οικοσυστήματος κοινωνικής καινοτομίας που θα στηρίξει μακροπρόθεσμα τη δημιουργία και ανάπτυξη κοινωνικών επιχειρήσεων στους τομείς της χειροτεχνίας και των παραδοσιακών τεχνών που προσφέρουν ευκαιρίες απασχόλησης σε άτομα που κινδυνεύουν περισσότερο από την ανεργία, τη φτώχεια ή τον κοινωνικό αποκλεισμό, συμπεριλαμβανομένων των ατόμων με αναπηρία.

Αυτή η ιδιαίτερη μορφή κοινωνικών επιχειρήσεων στην Ελλάδα αναφέρεται συχνά ως "Κοινωνικές Συνεταιριστικές Επιχειρήσεις Ένταξης" (Κοιν.Σ.Επ. Ένταξης), και αποτελεί έναν από τους βασικούς τύπους των κοινωνικών επιχειρήσεων που μπορούν να ιδρυθούν στην Ελλάδα σύμφωνα με το νόμο 4430/2016 άρθρο 14 για την Κοινωνική Οικονομία.

Η Πράξη στοχεύει στην από κοινού ίδρυση καινοτόμων δομών υποστήριξης που (α) θα ενθαρρύνει και θα υποστηρίξει τους τεχνίτες χειροτεχνίας και παραδοσιακών τεχνών ολόκληρης της διασυνοριακής περιοχής για να αναπτυχθούν συστηματικά σε ένα βιώσιμο δίκτυο κοινωνικών επιχειρήσεων ένταξης και (β) θα ενθαρρύνει και θα υποστηρίξει ευάλωτα άτομα για να αναζητήσουν εργασία και να απασχοληθούν σε μονάδες παραγωγής χειροτεχνιών και παραδοσιακών τεχνών. Οι ωφελούμενοι αυτού του δικτύου θα μπορούν, τελικά, να μοιράζονται κοινούς πόρους και να συνεργάζονται τόσο για τη διαφύλαξη και την προώθηση των παραδοσιακών τεχνικών της περιοχής και την κοινή προώθηση στις αγορές, όσο και για την κινητοποίηση αναξιοποίητων ανθρώπινων πόρων και την προσφορά θέσεων εργασίας σε άτομα με αναπηρία και άλλα ευάλωτα μέλη της ομάδας.

Το βασικό μέλημα για της Πράξης είναι να διασφαλίσει ότι το προβλεπόμενο "οικοσύστημα":

1. θα είναι βιώσιμο και
2. θα λειτουργεί ως οδηγός ίσων ευκαιριών και ανάπτυξης χωρίς αποκλεισμούς στη διασυνοριακή περιοχή, και ευαισθητοποίησης σχετικά με τα δικαιώματα των ευάλωτων ομάδων, με βάση τη Σύμβαση των Ηνωμένων Εθνών για τα Δικαιώματα των Ατόμων με Αναπηρία, τη Σύμβαση για την εξάλειψη όλων των μορφών διακρίσεων κατά των γυναικών, κλπ.

Στο πλαίσιο της Πράξης, και ειδικότερα του *Πακέτου Εργασίας 4 – Ανάπτυξη ικανοτήτων μεταξύ τεχνιτών[[2]](#footnote-2)* η Ε.Σ.Α.μεΑ. έχει αναλάβει, μεταξύ άλλων, να συνδράμει στις προκαταρτικές έρευνες-μελέτες της Πράξης και στην ανάπτυξη κοινής Στρατηγικής της Πράξης για την υποστήριξη και προώθηση του μοντέλου SocialCrafts, ως μέρος της συνολικής συμμετοχής της στην εν λόγω Πράξη και η συνδρομή της αυτή αποτελεί το αντικείμενο του Έργου της παρούσας πρόσκλησης.

1. **ΑΝΤΙΚΕΙΜΕΝΟ ΣΥΜΒΑΣΗΣ - ΠΑΡΑΔΟΤΕΑ:**

Οι υπηρεσίες που θα παρέχει ο Ανάδοχος προς την Ε.Σ.Α.μεΑ. για την υλοποίηση του παρόντος έργου θα αφορούν στην ακόλουθη **μια (1)** δράση:

1. **Συμμετοχή στη δράση «Προκαταρτικές μελέτες και κοινή ανάπτυξη Στρατηγικής» της Πράξης SocialCrafts**

Περιγραφή:

Συμβολή, εκ μέρους της Ε.Σ.Α.μεΑ., στη *Δράση 4.1 - Προκαταρτικές μελέτες και κοινή ανάπτυξη Στρατηγικής*[[3]](#footnote-3) του *Πακέτου Εργασίας 4 – Ανάπτυξη ικανοτήτων δημιουργών χειροποίητων και παραδοσιακών προϊόντων[[4]](#footnote-4)*, της Πράξης SocialCrafts. Η συμβολή αφορά εξ’ ολοκλήρου στην υλοποίηση του παραδοτέου D4.4.1 (κατηγορία δαπάνης: External Expertise and Services) της Πράξης, το οποίο αποτελεί ευθύνη της Ε.Σ.Α.μεΑ. ως Εταίρος υπ’ αριθμόν 4 (PB4) της Πράξης SocialCrafts. Το παραδοτέο D4.4.1 αποτελεί μέρος της Δράσης 4.1 της Πράξης, η οποία, με συνολικό προϋπολογισμό 39.712,10 ευρώ, περιλαμβάνει και ανάλογες συμβολές (input) και από τους Εταίρους PB5 (Εταίρος 5) και PB6 (Εταίρος 6).

Στόχοι του συνόλου της Δράσης 4.1 είναι:

* Η συλλογή στοιχείων και δεδομένων από τη Διασυνοριακή Περιοχή Ελλάδας – Βουλγαρίας, μέσω ερευνών και μελέτης, με έμφαση στην κοινωνική οικονομία (social economy), στις παραδοσιακές χειροτεχνίες και τέχνες, και στην απασχόληση ευάλωτων, μειονεκτούντων και εμποδιζόμενων ατόμων.
* Η ανάλυση και επεξεργασία των συλλεχθέντων πληροφοριών για την κατάρτιση *Κοινής Στρατηγικής* για την υποστήριξη και προώθηση του *μοντέλου SocialCrafts.*
* Η κατάρτιση ειδικού «*Οδηγού για νέες Κοινωνικές Επιχειρήσεις Ένταξης»*[[5]](#footnote-5)*.*

Απαιτήσεις:

(Α) Συμμετοχή, μέσω ενός (1) εκπροσώπου, του Αναδόχου στις δύο (2) τριήμερες επισκέψεις μελέτης της Πράξης, οι οποίες θα διοργανωθούν στο πλαίσιο της *Δράσης 6.1 – Διεθνείς επισκέψεις μελέτης για την ανταλλαγή καλών πρακτικών*[[6]](#footnote-6). Οι δαπάνες μετακίνησης, διαμονής και διατροφής περιλαμβάνονται στην αμοιβή του Αναδόχου, και η Ε.Σ.Α.μεΑ. δεν θα καλύψει την όποια άλλη δαπάνη του Αναδόχου. Τον τόπο (εντός της E.E.), και τις ημέρες διεξαγωγής των δύο επισκέψεων μελέτης (μεταξύ Ιανουαρίου και Απριλίου 2018), θα καθορίσει ο Εταίρος 6 (PB6) ο οποίος είναι υπεύθυνος Εταίρος της Δράσης 6.1. Στο πλαίσιο των επισκέψεων, ο/η εκπρόσωπος του Αναδόχου θα αναλάβει να συλλέξει και να καταγράψει πληροφορίες, δεδομένα και τεχνικές /πρακτικές που κρίνονται χρήσιμες και σημαντικές για την εφαρμογή τους στα πεδία της Πράξης, και ειδικότερα (α) για την κατάρτιση της «*Κοινής* *Στρατηγικής»* της Πράξης και του κοινού «*Οδηγού* *για νέες κοινωνικές επιχειρήσεις ένταξης»* της Πράξης (βλ. παρακάτω).

(Β) Συμμετοχή στην από κοινού κατάρτιση της *Στρατηγικής* της Πράξης για την υποστήριξη και προώθηση του *μοντέλου SocialCrafts*. Η Στρατηγική θα καθορίζει με ακρίβεια τους στόχους, το πλάνο και τα μέσα επίτευξης για σταδιακή ανάπτυξη της κοινωνικής επιχειρηματικότητας στον τομέα της χειροτεχνίας στη Διασυνοριακή Περιοχή, ως σημαντικό μέσο για τη δημιουργία νέων και καλύτερων ευκαιριών εργασίας για ευάλωτα άτομα, συμπεριλαμβανομένων των ατόμων με αναπηρία. Από πλευράς Ε.Σ.Α.μεΑ., ο Ανάδοχος θα πρέπει:

1. να συμβάλει στην κατάρτιση των στόχων που θα πρέπει να τεθούν στο πλαίσιο της εν λόγω Στρατηγικής.
2. να συγκεντρώσει πληροφορίες σχετικές με τις ομάδες-στόχο (target groups) και τα χαρακτηριστικά - ανάγκες αυτών που θα πρέπει να ληφθούν υπόψη κατά την κατάρτιση της Στρατηγικής, και ειδικότερα κατά την κατάρτιση του επιχειρησιακού πλάνου ενεργειών και των μέσων που θα προταθούν για την προώθηση της Στρατηγικής. Οι εν λόγω πληροφορίες και τα σχετικά δεδομένα θα πρέπει να συγκεντρωθούν μέσω έρευνας γραφείου, καθώς και βάσει ειδικού ερωτηματολογίου που θα καταρτιστεί από τον Ανάδοχο. Το ερωτηματολόγιο, εφόσον εγκριθεί από την Αναθέτουσα Αρχή, θα διανεμηθεί και συμπληρωθεί από ικανό αριθμό μελών της ομάδας στόχου. Οι πληροφορίες θα πρέπει (α) να αφορούν σε ευάλωτες ομάδες πληθυσμού, (β) να εστιάζουν σε άτομα με αναπηρία, (γ) να διατεθούν υπό τη μορφή έκθεσης και στοιχείων (π.χ., σε Excel ή σε βάση δεδομένων), (δ) να αφορούν στην ελληνική πλευρά της περιοχής του Προγράμματος και (ε) σε κάθε περίπτωση να είναι υπό το πρίσμα των ευρύτερων στόχων της Ε.Σ.Α.με.Α. και γενικότερα του οργανωμένου αναπηρικού κινήματος στη χώρα.
3. να αναλύσει τα ευρήματα της έρευνας και της μελέτης, συμπερ. των επισκέψεων μελέτης, και να συντάξει σχετική Έκθεση.

(Γ) Συμμετοχή στη σύνθεση και διαμόρφωση του Ολοκληρωμένου Σχεδίου της Στρατηγικής της Πράξης, το οποίο θα περιλαμβάνει και τη συμβολή (input) όλων των Εταίρων, σε μια τελική ολοκληρωμένη έκθεση στην Αγγλική γλώσσα. Ο Ανάδοχος θα πρέπει σε αυτή τη φάση:

1. να συμβάλει στον προσδιορισμό της φύσης και των απαιτούμενων ποιοτικών χαρακτηριστικών των ενεργειών και των μέσων που θα προταθούν στο πλαίσιο της Στρατηγικής, και στον προσδιορισμό κατάλληλων δεικτών και μεθοδολογίας για την παρακολούθηση και αξιολόγηση της επίτευξης των αρχικών στόχων.
2. να ανταποκριθεί επαρκώς στις ανάγκες που θα προκύψουν ως προς την τελική επιμέλεια του τελικού σχεδίου της Στρατηγικής για τη διασφάλιση της ορθής αποτύπωσης της θέσης και των πληροφοριών της Ε.Σ.Α.μεΑ. σε αυτό.

(Δ) Συμμετοχή στην κατάρτιση ειδικού *Οδηγού για νέες Κοινωνικές Επιχειρήσεις Ένταξης*, με έμφαση, όπου είναι απαραίτητο, σε ανάγκες, τεχνικές και πρακτικές που αφορούν στην αναπηρία, τη μη διάκριση και την προσβασιμότητα για τα άτομα με αναπηρία. Από πλευράς Ε.Σ.Α.μεΑ., ο Ανάδοχος θα πρέπει να συγγράψει και παραδώσει τα εξής αυτοτελή κεφάλαια στην Αγγλική γλώσσα:

1. Ορισμός και έννοιες των Κοινωνικών Επιχειρήσεων Ένταξης
2. Μοντέλα και τύποι Κοινωνικών Επιχειρήσεων Ένταξης ανά την Ευρώπη
3. Παραδείγματα Καλών Πρακτικών, με έμφαση στον τομέα παραγωγής χειροτεχνιών και παραδοσιακών τεχνών
4. Οδηγίες προς επιχειρήσεις για την απασχόληση εργαζομένων με αναπηρία

Παραδοτέα:

1. Κείμενο στρατηγικών στόχων, ως συμβολή της Ε.Σ.Α.μεΑ. για τη διαμόρφωση Κοινής Στρατηγικής της Πράξης, υπό τη μορφή έκθεσης στην Αγγλική γλώσσα - εντός 21 ημερολογιακών ημερών από την ημερομηνία υπογραφής της σύμβασης.
2. Κείμενο συμπερασμάτων των ολοκληρωμένων επισκέψεων μελέτης, υπό τη μορφή έκθεσης στην Αγγλική γλώσσα - εντός 14 ημερολογιακών ημερών από την ημερομηνία ολοκλήρωσης της τελευταίας επίσκεψης μελέτης
3. Αποτελέσματα της έρευνας και της μελέτης για τις ομάδες-στόχο, υπό τη μορφή έκθεσης «Ανάγκες των ευάλωτων ομάδων και καλές πρακτικές για ένταξη και ικανοποίηση ειδικών αναγκών[[7]](#footnote-7)» και στοιχείων στην Αγγλική γλώσσα (π.χ., σε Excel ή σε βάση δεδομένων) - εντός τριών (3) μηνών από την ημερομηνία υπογραφής της σύμβασης.
4. Παρατηρήσεις και επιπλέον κείμενο, ως συμβολή της Ε.Σ.Α.μεΑ., κατά την τελική επιμέλεια της Κοινής Στρατηγικής, υπό τη μορφή έκθεσης στην Αγγλική γλώσσα - εντός 21 ημερολογιακών ημερών από την ημερομηνία που η εν λόγω έκδοση του τελικού σχεδίου διατεθεί στον Ανάδοχο.
5. Τέσσερα (4) αυτοτελή κεφάλαια του Οδηγού για νέες Κοινωνικές Επιχειρήσεις Ένταξης, υπό τη μορφή έκθεσης στην Αγγλική γλώσσα - εντός πέντε (5) μηνών από την ημερομηνία υπογραφής της σύμβασης.
6. **ΔΙΑΡΚΕΙΑ ΣΥΜΒΑΣΗΣ**

Η διάρκεια υλοποίησης του Έργου είναι **πέντε (5) μήνες** από την υπογραφή της σύμβασης, με ενδεχόμενη παράταση στην περίπτωση παράτασης της Δράσης 4.1 της Πράξης SocialCrafts.

1. **ΠΡΟΥΠΟΘΕΣΕΙΣ ΣΥΜΜΕΤΟΧΗΣ:**

Στη Πρόσκληση μπορούν να συμμετάσχουν φυσικά ή νομικά πρόσωπα της ημεδαπής ή της αλλοδαπής, καθώς και ενώσεις φυσικών ή και νομικών προσώπων που υποβάλλουν κοινή προσφορά.

Κάθε φυσικό ή νομικό πρόσωπο μπορεί να συμμετάσχει στο διαγωνισμό είτε μεμονωμένα είτε σε μία μόνο κοινοπραξία / ένωση.

Τα παραπάνω φυσικά ή νομικά πρόσωπα, κοινοπραξίες ή ενώσεις της ημεδαπής ή της αλλοδαπής, θα πρέπει να διαθέτουν ικανότητες και εμπειρία για την υλοποίηση των παραπάνω δράσεων.

1. **ΤΡΟΠΟΣ ΚΑΙ ΤΟΠΟΣ ΠΑΡΑΔΟΣΗΣ ΤΩΝ ΑΝΤΙΚΕΙΜΕΝΩΝ ΤΗΣ ΣΥΜΒΑΣΗΣ:**

Όλες οι παραδόσεις των αντικειμένων της σύμβασης, διενεργούνται αποκλειστικά, με ηλεκτρονικό ταχυδρομείο, σε διεύθυνση που θα δηλωθεί από την Ε.Σ.Α.με.Α.

Τα κείμενα θα παραδίδονται αποκλειστικά σε ηλεκτρονική μορφή, στους μορφότυπους «docx» και «pdf».

1. **ΑΜΟΙΒΗ ΚΑΙ ΤΡΟΠΟΣ ΠΛΗΡΩΜΗΣ:**

Η συνολική αμοιβή του Αναδόχου είναι 12.834,10 ευρώ συμπεριλαμβανομένου ΦΠΑ και η πληρωμή θα γίνει με τον ακόλουθο τρόπο:

1. Με την παράδοση των παραδοτέων Ι, IΙ, και IV, θα πληρωθεί το 20% του κόστους με την παράδοση σχετικού τιμολογίου εκδόσεως του αναδόχου.
2. Με την παράδοση του παραδοτέου IΙΙ, θα πληρωθεί το 40% του κόστους με την παράδοση σχετικού τιμολογίου εκδόσεως του αναδόχου.
3. Με την παράδοση του παραδοτέου V, θα πληρωθεί το 40% του κόστους με την παράδοση σχετικού τιμολογίου εκδόσεως του αναδόχου.

Για την πληρωμή του Αναδόχου απαιτούνται τα κάτωθι δικαιολογητικά:

α) τιμολόγιο του Αναδόχου,

β) φορολογική και ασφαλιστική ενημερότητα σε ισχύ κατά την ημέρα πληρωμής

γ) καθώς και όποιο άλλο δικαιολογητικό τυχόν ζητηθεί από το Λογιστήριο της Αναθέτουσας Αρχής

Τα προβλεπόμενα από τις φορολογικές διατάξεις παραστατικά θα εκδίδονται στο όνομα της Αναθέτουσας Αρχής, μετά την εκτέλεση και παράδοση του έργου, κατά τα οριζόμενα στο παρόν άρθρο. Ο Ανάδοχος επιβαρύνεται με κάθε νόμιμη ασφαλιστική εισφορά και κράτηση υπέρ Νομικών Προσώπων, Ανεξάρτητων Αρχών ή άλλων Οργανισμών που κατά νόμο τον βαρύνει. Η καθαρή αξία των παραστατικών υπόκειται σε παρακράτηση φόρου εισοδήματος βάσει του Ν.4172/2013.

1. **ΔΙΑΔΙΚΑΣΙΑ ΑΞΙΟΛΟΓΗΣΗΣ**

Η αξιολόγηση και επιλογή του Αναδόχου θα γίνει από την Εκτελεστική Γραμματεία της Ε.Σ.Α.μεΑ, κατόπιν εισήγησης του οικονομικού τμήματος. Κριτήριο αξιολόγησης θα είναι η βέλτιστη σχέση ποιότητας – τιμής.

Οι προσφορές γίνονται δεκτές και αξιολογούνται μόνο εφόσον αφορούν το σύνολο των δράσεων.

1. **ΤΡΟΠΟΣ ΥΠΟΒΟΛΗΣ ΠΡΟΣΦΟΡΩΝ**

Οι προσφορές κατατίθενται από τους δικαιούμενους συμμετοχής, μέσα σε ενιαίο σφραγισμένο φάκελο δακτυλογραφημένες και υποχρεωτικά στην Ελληνική γλώσσα. Με την προσφορά υποβάλλονται και στοιχεία κατά την κρίση του Αναδόχου, από τα οποία να προκύπτει η ικανότητα και εμπειρία του στην υλοποίηση των δράσεων. Οι ενδιαφερόμενοι μπορούν να υποβάλλουν την προσφορά τους με τους εξής τρόπους:

α) Καταθέτοντάς την αυτοπροσώπως ή δια του νομίμου εκπροσώπου τους ή με εξουσιοδοτημένο πρόσωπο.

β) Αποστέλλοντάς την ταχυδρομικά με συστημένη επιστολή ή ιδιωτικό ταχυδρομείο στη διεύθυνση Ελ. Βενιζέλου 236, Ηλιούπολη, ΤΚ 16341. Στην περίπτωση της ταχυδρομικής αποστολής, οι προσφορές παραλαμβάνονται με απόδειξη, με την απαραίτητη, όμως προϋπόθεση ότι θα περιέρχονται στη διεύθυνση Ελ. Βενιζέλου 236, Ηλιούπολη, ΤΚ 16341 μέχρι την καταληκτική ημερομηνία διενέργειας του Διαγωνισμού.

Δεν θα ληφθούν υπόψη προσφορές που είτε υποβλήθηκαν μετά από την καθορισμένη ημερομηνία είτε ταχυδρομήθηκαν έγκαιρα, αλλά δεν έφθασαν έγκαιρα στον προορισμό τους. Η Αναθέτουσα Αρχή ουδεμία ευθύνη φέρει για τη μη εμπρόθεσμη παραλαβή της Προσφοράς ή για το περιεχόμενο των φακέλων που τη συνοδεύουν.

**Προθεσμία κατάθεσης φακέλων προσφορών:**

Καταληκτική ημερομηνία κατάθεσης φακέλων προσφορών ορίζεται η 2α Ιανουαρίου 2018 και ώρα 15:00.

1. **ΠΛΗΡΟΦΟΡΙΕΣ / ΔΙΕΥΚΡΙΝΗΣΕΙΣ**

Για περισσότερες πληροφορίες, οι ενδιαφερόμενοι μπορούν να απευθύνονται στην γραμματεία της Ε.Σ.Α.μεΑ τηλ.: 210 9949837, από Δευτέρα έως Παρασκευή, ώρες 08:00 έως 16:00.

Η παρούσα πρόσκληση εκδήλωσης ενδιαφέροντος θα δημοσιευτεί στο διαδίκτυο, στην ιστοσελίδα της Ε.Σ.Α.μεΑ. ([www.esamea.gr](http://www.esamea.gr)) στις 15/12/2017.

Ο ΠΡΟΕΔΡΟΣ ΤΗΣ Ε.Γ ΤΗΣ Ε.Σ.Α.ΜΕ.Α

Ι. ΒΑΡΔΑΚΑΣΤΑΝΗΣ

*The Project is co-funded by the European Regional Development Fund and by national funds of the countries participating in the Interreg V-A “Greece-Bulgaria 2014-2020” Cooperation Programme*



1. Μτφρ. «Κοινωνικές Τέχνες-Χειροτεχνία και κοινωνική οικονομία: Ένας οδηγός για κοινωνική ανάπτυξη χωρίς αποκλεισμούς στη διασυνοριακή περιοχή Ελλάδα-Βουλγαρία» [↑](#footnote-ref-1)
2. Μετάφρασή από «WP4 Capacity building among CB artisans» [↑](#footnote-ref-2)
3. Μετάφραση από «Preparatory studies & joint strategy building» (Activity 4.1) [↑](#footnote-ref-3)
4. Μετάφραση από «Capacity building among CB artisans» (Work package 4) [↑](#footnote-ref-4)
5. Αγγλ. Work Integration Social Enterprises [↑](#footnote-ref-5)
6. Μετάφραση από «International study visits for exchange of good practices» (Activity 6.1) [↑](#footnote-ref-6)
7. Μετάφραση από «Needs among vulnerable groups, good practices for inclusion and accommodation on special needs, etc.» [↑](#footnote-ref-7)